**Pakkumise kutse**

Planeerime Sotsiaalkindlustusameti järelevalve talituse spetsialistidele koolitust, mille fookuses on mäluprotsessid ja keskendumine. Teeme teile ettepaneku osaleda pakkumises.

**Koolituse andmed:**

1. **Koolituse toimumise aeg** – 10.-11.12.2024
2. **Koolituse maht** – kuni 12 akadeemilist tundi jagatuna kahele päevale (esialgne jaotus 60:40, lõplik ajakava selgub koostöös koolitajaga).
3. **Koolitatavaid** on kuni 17 inimest.
4. **Koolituse asukoht** – Viljandi linn
5. **Koolitatavate taust ja koolitusvajadus**

Järelevalve talituse töö spetsiifika tõttu on järelevalvemenetlus paralleelselt käimas mitme teenuseosutaja/KOV suhtes ja sageli toimuvad erinevate menetluste paikvaatlused järjest lühikese aja jooksul, mistõttu on vajalik kiire ümberorienteerumine uuele KOVle/ teenuseosutajale. Mitme järjestikuse intervjuu tegemine ilma vahepealse dokumenteerimise võimaluseta nõuab ühest küljest võimet kiiresti ümber orienteeruda ja alustada uut intervjuud ilma eelmisest saadud infot kaasa võtmata, kuid teisest küljest tuleb edaspidises dokumenteerimise etapis suuta eristada erinevate intervjuude käigus saadud infot ja hiljem märksõnade abil koostada vestluse protokoll. Eelnevat arvestades ootame, et koolitusel osalejad saaksid teada, kuidas arendada oma keskendumis- ja tähelepanuvõimet, veelgi paremini eristada olulist vähemtähtsast ja ebaolulisest ning kuidas nö pakkida saadud teave kokku, et tulemuslikult keskenduda uue vastuvõtmisele.

Meie jaoks on koolitus tulemuslik, kui see sisaldab teoreetilise ülevaate kõrval ka praktilisi harjutusi ning eneseanalüüsi, seega ootame koolitajalt praktiliste harjutuste läbi viimist ning arutelude suunamist ja tagasipeegeldust.

Järelevalve talituse spetsialistide staaž ja ettevalmistus on erinev, kuid kõigil on vaja täita järelevalvemeeskonnas erinevaid rolle järelevalve juhi ja meeskonnaliikmena. Järelevalve tulemused, nende kohta tagasiside andmine ja nõustamine aitavad teenuseosutajatel teenuste kvaliteeti parandada ning sellega seoses oleme arendanud ja ühtlustanud sotsiaalteenuste järelevalve praktikat, mille tulemusel on suurenenud nõustamise maht järelevalvemenetluses.

1. **Ootused koolitusele**

Koolituse läbinud spetsialist:

* tunneb meeldejätmise protsessi põhimõtteid fookusega hilisemal meenutamisel
* teab, kuidas parandada info säili(ta)mist ja meelde tuletamist
* teab rohkem iseenda mälu ja keskendumisvõime kohta
* on omandanud oskuse olulist infot paremini meelde jätta
* teab, kuidas saavutada parem keskendumine ootamatus ja/või pingelises olukorras
* tunneb erinevaid mälutehnikaid, mida edaspidi kasutada

Palume teha pakkumus, mis sisaldab kuni 12 akadeemilist tundi koolitust jagatuna kahele päevale (10.12.-11.12.2024) ja esitada pakkumuses nii koolituse koguhind (+ km) kui ka ühe koolitustunni (akadeemilise tunni) hind. Palume tuua eraldi välja, kui koolituse koguhinnale lisandub täiendavaid kulusid, mis jäävad pakkumiskutse tegija kanda.

Pakkumuse edukaks tunnistamisel lähtume koolituse hinna kõrval ka pakutava koolituse sisulisest vastavusest meie ootustele ja väljunditele.

Palume saata pakkumus e-postile jaana.priidel@sotsiaalkindlustusamet.ee hiljemalt 04.09.2024.